Diari Oficial de la Generalitat Valenciana


Sumari del DOGV 4531, del 26-06-2003 (2003/7502)

ORDE de 29 de maig de 2003 de la Conselleria de Cultura i Educació per la qual es convoquen per a la Comunitat Valenciana els Premis Extraordinaris de les modalitats de Batxillerat, regulat per la Llei Orgànica 1/1990 de 3 d'octubre d'Ordenació General del Sistema Educatiu, corresponents al curs 2002-2003.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4531

Data del DOGV
:   26-06-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/7502


Data del document
:   29-05-2003

Organisme emissor
:   Conselleria de Cultura i Educació

Tipus de document
:   Ordre

Correcció d'errades

 Descriptors 

:   * alumne
    * distinció honorífica
    * títol d'estudis
    * premi cultural
    * ensenyament secundari

ORDE de 29 de maig de 2003 de la Conselleria de Cultura i Educació per la qual es convoquen per a la Comunitat Valenciana els Premis Extraordinaris de les modalitats de Batxillerat, regulat per la Llei Orgànica 1/1990 de 3 d'octubre d'Ordenació General del Sistema Educatiu, corresponents al curs 2002-2003. [2003/7502]
  
L'Orde Ministerial de 13 de desembre de 1999 (BOE de 25 de desembre) va establir els Premis Nacionals de Batxillerat i també els requisits per a la concessió dels Premis Extraordinaris de Batxillerat, regulat per la Llei Orgànica 1/1990 de 3 d'octubre d'Ordenació General del Sistema Educatiu.
  
Podran concórrer al Premi Nacional que convoca anualment el Ministeri d'Educació, Cultura i Esport els estudiants que hagen resultat guanyadors del Premi Extraordinari.
  
L'orde ministerial citada anteriorment va establir en l'apartat tercer que les administracions educatives podran convocar anualment els Premis Extraordinaris de Batxillerat, com a reconeixement oficial dels mèrits, basats en l'esforç i en el treball, dels estudiants que cursen els seus estudis amb excel·lent rendiment acadèmic. La present orde acomplix per quinta vegada este mandat. Per això,
  
ORDENE
  
Primer
  
Es convoquen per a l'àmbit de competències de la Generalitat Valenciana els Premis Extraordinaris de les modalitats de Batxillerat, regulat per la Llei Orgànica 1/1990, de 3 d'octubre, d'Ordenació General del Sistema Educatiu, corresponents al curs 2002-2003.
  
Segon
  
1. Podran optar al Premi Extraordinari els estudiants que hagen cursat i superat els dos cursos (primer i segon) de qualsevol de les modalitats de Batxillerat i almenys l'últim curs en centres docents de la Comunitat Valenciana i que l'hagen finalitzat en el curs acadèmic 2002-2003.
  
2. Per a prendre part en esta convocatòria serà necessari que la mitjana de les qualificacions obtingudes en els dos cursos de qualsevol de les modalitats de batxillerat siga igual o superior a 8'75 punts.
  
3. Per a obtindre la nota mitjana es computaran, exclusivament, les qualificacions obtingudes en les matèries comunes, específiques de modalitat i optatives dels dos cursos de Batxillerat. A estos efectes i segons el que establix l'article 5.3 del Reial Decret 2438/1994 de 16 de desembre (BOE de 26 de gener de 1995) no es computa la nota obtinguda en l'avaluació de les ensenyances de Religió.
  
4. La dita nota serà la mitjana aritmètica de les qualificacions de totes i cada una de les matèries a què es referix l'apartat anterior. En el càlcul de la nota mitjana no es realitzaran arredoniments per excés.
  
Tercer
  
En la Comunitat Valenciana es concediran 29 premis.
  
Quart
  
1. Els estudiants que, reunint els requisits indicats, desitgen optar al Premi Extraordinari, s'inscriuran en el centre públic en què es troba el seu expedient acadèmic fins al dia 19 de setembre del 2003, inclusivament.
  
2. Els estudiants i els secretaris dels seus respectius centres o dels centres públics de referència dels centres privats, hauran d'omplir el model d'inscripció que s'inclou en l'annex II de la present orde.
  
3. Els secretaris dels centres públics en què s'inscriguen els estudiants per a les proves es responsabilitzaran de comprovar que en les sol·licituds figuren totes les dades requerides i de certificar les matèries cursades pels estudiants i les seues corresponents qualificacions, així com de calcular i certificar la nota mitjana. Si la sol·licitud d'inscripció no reunira els requisits necessaris, es requerirà els interessats perquè, en el termini de deu dies, s'esmene la falta, indicant-los que si així no ho fan se'ls tindrà per desistits de la seua petició prèvia resolució de la Direcció General d'Ordenació i Innovació Educativa i Política Lingüística.
  
4. Abans del dia 30 de setembre del 2003, els secretaris dels instituts d'educació secundària remetran a la Direcció General d'Ordenació i Innovació Educativa i Política Lingüística de la Conselleria de Cultura i Educació, sítia a l'avinguda de Campanar 32, 46780 València, les sol·licituds d'inscripció presentades.
  
Abans del dia 24 d'octubre del 2003 la Direcció General d'Ordenació i Innovació Educativa i Política Lingüística comunicarà al Tribunal el nombre d'alumnes inscrits.
  
Quint
  
Les proves seran elaborades per la Direcció General d'Ordenació i Innovació Educativa i Política Lingüística.
  
Sext
  
1. Les proves s'estructuren de la forma següent:
  
Primer exercici
  
a) Un comentari crític i composició personal sobre el text de caràcter lingüístic o literari. Resposta a qüestions que puguen ser plantejades sobre el text. Es presentaran dos textos, un en castellà i un altre en valencià i els estudiants n'elegiran un. El comentari ha de ser realitzat en la llengua del text elegit.
  
Es valorarà fonamentalment la solidesa de conceptes, el domini de la llengua de què es tracte, així com la creativitat i la capacitat crítica manifestades. Per a això es tindrà en compte el grau de desenrotllament de les capacitats lingüístiques de comprensió i expressió escrita (capacitat de redacció, exposició ordenada de les idees, correcta construcció sintàctica, riquesa lèxica i ortogràfica).
  
b) Anàlisi d'un text en la primera Llengua Estrangera cursada per l'estudiant i resposta a qüestions de caràcter cultural, literari o gramatical. L'exercici es realitzarà sense diccionari en l'idioma corresponent.
  
Es tracta de valorar la comprensió d'un text en llengua estrangera, així com la fluïdesa en l'expressió escrita i el domini del vocabulari i la sintaxi.
  
A l'acabar el primer exercici hi haurà una pausa de 30 minuts.
  
Els models d'exàmens corresponents al segon exercici s'entregaran als estudiants després de la pausa citada.
  
Segon exercici
  
Qüestions o exercicis pràctics sobre les matèries comunes i de modalitat estructurades de la forma següent:
  
Tots els exàmens estaran redactats en castellà i valencià i els estudiants podran fer-los en una de les dos llengües.
  
a) Desenrotllament d'un tema i/o qüestions que formen part del currículum de les matèries Filosofia de primer curs o Història de segon curs comunes a totes les modalitats de Batxillerat. Els estudiants elegiran una d'estes dos matèries en el moment de la prova a la vista de les propostes.
  
b) Qüestions i/o exercicis pràctics sobre una matèria de la modalitat i de l'opció cursada com a pròpia en 2n curs, segons l'esquema de matèries que es conté en l'annex I d'esta orde i elegida pels estudiants en el moment de la inscripció.
  
Els alumnes hauran de fer l'exercici corresponent a la matèria de modalitat cursada i elegida. En cas de realitzar una altra matèria, l'exercici quedarà invalidat i no podrà ser qualificat.
  
En totes les proves es valorarà, al costat de la correcció de les respostes, la claredat i qualitat de l'exposició, l'estructuració de l'exercici, la propietat de vocabulari, la presentació i l'ortografia.
  
Tots els exàmens tant del primer com del segon exercici estaran basats en el currículum oficial de la Comunitat Valenciana establit en el Decret 174/1994 de 19 d'agost (DOGV de 29 de setembre de 1994).
  
Cada part de la prova es qualificarà entre 0 i 10 punts d'acord amb el següent esquema.
  
Primer exercici
  
Anàlisi de text de Castellà o Valencià, puntuació màxima 10 punts. 1 hora de duració.
  
Anàlisi d'un text en Llengua Estrangera, puntuació màxima 10 punts. 1 hora de duració.
  
Segon exercici
  
Desenrotllament d'un tema de Filosofia o Història, puntuació màxima 10 punts. 1 hora de duració.
  
Qüestions i/o exercicis pràctics sobre la matèria pròpia de la modalitat i opció cursada pels estudiants, puntuació màxima 10 punts. 1 hora de duració.
  
Els temps del primer i del segon exercici són orientatius i correspon al participant distribuir el temps total entre les distintes parts de cada exercici.
  
2. Les proves se celebraran el dia 5 de novembre del 2003 en els locals dels centres públics que a continuació s'indiquen:
  
Alacant
  
IES Figueras Pacheco
  
c/ Fernando Madroñal, 35
  
03698 ALACANT
  
Castelló
  
IES Francisco Ribalta
  
av. Rei en Jaume, 35
  
12074 CASTELLÓ
  
València
  
IES Benlliure
  
c/ Convent Carmelites, 13
  
46959 VALÈNCIA
  
D'acord amb el següent horari:
  
de 10.00 a 12.00 hores: 1r exercici.
  
de 12:30 a 14:30 hores: 2n exercici.
  
Els estudiants seran convocats a les 9:30 hores, a fi d'iniciar el primer exercici. Una vegada iniciat no s'admetrà cap estudiant. Hauran d'acudir amb el document nacional d'identitat, el llibre de qualificacions de batxillerat, bolígraf o ploma de tinta blava o negra i el material necessari per a realitzar si és procedent la prova de Dibuix Artístic. Podran utilitzar calculadora no programable si, a juí del Tribunal, l'exercici d'alguna matèria ho requerix. No podran utilitzar elements de consulta (llibres, apunts, diccionari, etc.) en cap exercici.
  
Sèptim
  
1. El Tribunal encarregat de supervisar i avaluar les proves estarà presidit per un inspector d'educació. Com a secretari i vocals actuaran professors del cos de professors d'ensenyança secundària especialistes en les distintes matèries objecte de la prova. Estos professors hauran de ser professors del cos de professors ensenyança secundària, pertanyents al departament de la matèria en qüestió i que estiguen impartint o hagen impartit almenys durant un curs la matèria per a la qual siguen nomenats. Tant el president com el secretari i els vocals seran designats pel director general d'Ordenació i Innovació Educativa i Política Lingüística.
  
2. Seran designats almenys un professor per cada una de les matèries objecte d'examen és a dir almenys un per a Anàlisi de Text Valencià; Anàlisi de Text Castellà; Llengua Estrangera: Anglés, Llengua Estrangera: Francés; Llengua Estrangera: Alemany; Filosofia; Història; Matemàtiques II; Física; Dibuix Tècnic; Biologia; Química; Ciències de la Terra i del Medi Ambient; Matemàtiques Aplicades a les Ciències Socials II; Geografia; Economia; Llatí II; Història de la Filosofia; Història de l'Art; Dibuix Artístic II, Tècniques d'Expressió Graficoplàstica, Fonaments de Disseny; Imatge; Tecnologia Industrial II; Electrotècnia i Mecànica.
  
3. Si en alguna matèria es necessitara algun professor més pel nombre d'estudiants matriculats en eixa matèria, el president del Tribunal podrà sol·licitar al director general d'Ordenació i Innovació Educativa i Política Lingüística que nomene tots els membres que siguen necessaris per a un correcte funcionament del Tribunal.
  
4. La realització dels exercicis en cada una de les seus on se celebren exàmens, serà supervisada, en representació del Tribunal, per dos inspectors d'educació designats a l'efecte pel director territorial de Cultura i Educació corresponent. Si en alguna seu es necessitara a juí del president del Tribunal algun inspector més pel nombre d'estudiants matriculats en eixa seu, podrà sol·licitar al director territorial de Cultura i Educació corresponent el nomenament d'un inspector més per a una correcta supervisió de l'examen.
  
El Tribunal rebrà els exàmens de la Direcció General d'Ordenació i Innovació Educativa i al seu torn s'encarregarà de fer-los arribar en sobres tancats amb la necessària antelació als inspectors supervisors de la prova. Un dels sobres contindrà les proves del primer exercici i un altre contindrà les proves de Filosofia i Història i en sobres separats s'enviaran les corresponents a cada una de les matèries que formen part de la segona part del segon exercici.
  
Els sobres que contenen les proves romandran tancats fins al moment d'iniciar-se l'exercici i seran oberts llavors en presència dels aspirants.
  
5. Els inspectors d'educació que supervisen la realització de les proves seran responsables d'establir l'anonimat dels exercicis. Per a això s'utilitzarà el sistema de plica, els folis en què l'estudiant haja realitzat cada exercici, que seran diferents per a cada un d'ells i també per a cada matèria, mancaran de nom i firma. Estos folis es graparan en l'exterior d'un sobre que contindrà una fotocòpia del full d'inscripció de l'estudiant corresponent. Abans de procedir a tancar el sobre, es presentarà obert a l'estudiant per a comprovar la seua identitat i estampar després la seua firma en el full d'inscripció davant de la presència del supervisor de la prova. Realitzat este tràmit es tancarà el sobre amb el full d'inscripció de l'estudiant dins i es graparan en l'exterior els folis dels exercicis.
  
Els sobres que s'empren en esta operació seran tots del mateix tipus i cap d'ells presentarà en l'exterior cap signe diferenciador.
  
Els supervisors de la prova prendran les mesures oportunes perquè durant la pausa els folis del primer exercici estiguen degudament custodiats i garantit tant la identificació, com l'anonimat dels seus autors.
  
Qualsevol signe en els folis en què s'haja realitzat la prova que permeta la identificació de l'autor de l'exercici, suposarà la seua exclusió automàtica.
  
Una vegada realitzada la prova, els exercicis seran immediatament enviats al president de la comissió amb seu en la Direcció General d'Ordenació i Innovació Educativa i Política Lingüística de la Conselleria de Cultura i Educació sítia a València, avinguda de Campanar, 32, districte postal 46433, acompanyats d'una relació circumstanciada de tots els estudiants presentats i una acta del desenrotllament de la prova, alçada pel responsable de la supervisió.
  
6. El Tribunal elaborarà la proposta d'adjudicació dels 29 premis als estudiants, una vegada avaluats els exàmens. Per a l'obtenció del premi, els estudiants hauran d'haver obtingut en cada prova almenys 5 punts.
  
Una vegada qualificats tots els exercicis, s'obriran els sobres que contenen els noms i cognoms dels estudiants que hagen obtingut major puntuació a fi de comprovar la identitat dels que han obtingut el Premi Extraordinari de Batxillerat.
  
El Tribunal confeccionarà una llista ordenada de major a menor puntuació, que continga les qualificacions parcials i finals de tots els estudiants presentats. El Tribunal remetrà la proposta d'adjudicació dels 29 Premis Extraordinaris de Batxillerat i la llista amb les qualificacions de tots els estudiants presentats, a la Direcció General d'Ordenació i Innovació Educativa i Política Lingüística i als inspectors/supervisors de les distintes seus perquè estos les exposen en el tauler d'anuncis de la seu corresponent, abans del dia 18 de novembre del 2003.
  
Octau
  
1. Els estudiants examinats, els seus pares o representants legals podran presentar al·legacions contra la qualificació obtinguda, per mitjà d'escrit dirigit al president del Tribunal, en el termini de cinc dies hàbils des del dia que siguen fetes públiques les qualificacions.
  
2. D'acord amb la proposta formulada pel Tribunal, el director general d'Ordenació i Innovació Educativa i Política Lingüística, per delegació del conseller, concedirà els 29 premis, es notificarà i es publicarà en el Diari Oficial de la Generalitat Valenciana.
  
3. Els estudiants que obtinguen Premi Extraordinari podran optar prèvia inscripció al Premi Nacional. A més esta distinció els serà anotada en el seu expedient acadèmic pel secretari del centre en què van realitzar la inscripció i gaudiran dels beneficis específics que s'establisquen.
  
4. D'acord amb el que preveu la Llei 12/1997 de 23 de desembre de taxes de la Generalitat Valenciana els estudiants que obtinguen el Premi Extraordinari de Batxillerat no estaran obligats al pagament de les taxes per servicis acadèmics en el primer curs dels estudis superiors en centre públic. En el cas que el premi els fóra concedit amb posterioritat al pagament de les taxes, la Universitat podrà optar entre tornar l'import a l'estudiant o descomptar-li'l en el primer pagament pel dit concepte que l'estudiant haja de realitzar amb posterioritat a la concessió del premi.
  
DISPOSICIONS FINALS
  
Primera
  
Es delega en la Direcció General d'Ordenació i Innovació Educativa i Política Lingüística la concessió dels Premis Extraordinaris previstos en esta orde i se l'autoritza a dictar les resolucions necessàries per al seu compliment.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
De conformitat amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10,14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà interposar potestativament recurs de reposició o directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura i Educació en el termini d'un mes des de l'endemà de la publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos des de l'endemà de la publicació.
  
València, 29 de maig de 2003
  
El conseller de Cultura i Educació
  
MANUEL TARANCÓN FANDOS
  
ANNEX I
  
Els estudiants elegiran la matèria del segon exercici entre les tres matèries de la modalitat i opció cursada, d'acord amb l'esquema següent:
  
Modalitat d'Arts
  
Opció A: d'Arts Plàstiques
  
Dibuix Artístic II
  
Història de l'Art
  
Tècniques d'Expressió Graficoplàstica
  
Opció B: d'Arts Plàstiques i Disseny
  
Dibuix Artístic II
  
Fonaments de Disseny
  
Imatge
  
Modalitat de Ciències de la Naturalesa i de la Salut
  
Opció A: Cientificotècnica
  
Matemàtiques II
  
Física
  
Dibuix Tècnic
  
Opció B: de Ciències de la Salut
  
Biologia
  
Química
  
Ciències de la Terra i del Medi Ambient
  
Modalitat d'Humanitats i Ciències Socials
  
Opció A: Humanística i Sociocultural
  
Llatí II
  
Història de la Filosofia
  
Història de l'Art
  
Opció B: de Ciències Socials
  
Matemàtiques Aplicades a les Ciències Socials II
  
Geografia
  
Economia
  
Modalitat de Tecnologia
  
Opció A: Cientificotècnica
  
Matemàtiques II
  
Física
  
Dibuix Tècnic
  
Opció B: Tecnicoprofessional
  
Dibuix Tècnic
  
Tecnologia Industrial II